Suuren Puistokonsertin aika on jälleen perjantai-iltana! – Santtu-Matias Rouvali odottaa jo innolla

Suuri, odotettu ja erittäin suosittu Sorsapuiston puistokonsertti tulee taas! Tämä arkistokuva vuodelta 2016. Viliina Tolvanen

Pekka Ruissalo

Tänään on jälleen se päivä, kun Tampere Filharmonia soittaa pitkään odotetun puistokonsertin ylikapellimestarinsa Santtu-Matias Rouvalin johdolla Sorsapuistossa kello 19 alkaen. Orkesterin kanssa lavalle nousevat tamperelaiset musikaalitähdet Petra Karjalainen ja Saska Pulkkinen

Ohjelmassa on muun muassa Tšaikovskin Romeo ja Julia -alkusoittofantasia, Musorgskin Yö autiolla vuorella sekä kappaleita Bernsteinin musikaalista West Side Story. Konsertin juontaa sekä Tampereen Teatterin että Tampereen Työväen Teatterin johdossa ollut näyttelijä Esko Roine

– Tamperehan on teatterikaupunki, niin me orkesterin kanssa halutaan ottaa sellasta näkökulmaa tähän puistokonserttiin. Ja nyt on vielä Tampereen Teatterikesän 50-vuotisjuhla ja Bernsteinin 100-vuotisjuhla, siksikin tällainen ohjelma, kertoo Rouvali.

Tampere Filharmoniaa ennen soittaa orkesterin muusikoiden ja heidän ystäviensä yhtye, puistossa jo pariin otteeseen tavattu The Dumb Stuff Band, joka täyttää elokuisen iltapäivän funk- ja soul-klassikoilla. Yhtyeen omat laulusolistit Leni Välimäki ja Juha Junttu saavat lavalle seurakseen yhtyeen erikoisvieraan, Pete Parkkosen

– On hauskaa avata kausi puistossa, siellä on tähän asti ollut joka kerta tosi hyvä meininki, puisto on ollut täynnä jengiä ja se on ollu tosi hauskaa! Pitää vaan toivoa, että aurinko paistaa, Rouvali kommentoi.